Къанокъуэ Арсен: Медицинэм и зы IуэхущIапIи зэхуащIыжынукъым
Республикэм узыншагъэр хъумэнымкIэ и IэнатIэм зегъэужьыным пыщIа Iуэхухэм щытепсэлъыхьым, КъБР-м и Iэтащхьэ Къанокъуэ Арсен хэхауэ жиIащ:
«Илъэс кIуам и кIэухым республикэм исхэм яхэупщIыхьауэ щытащ властым и органхэр псом япэу зэлэжьыпхъэу къалъытэхэм теухуауэ. Абы щыгъуэ зэупщIахэм я процент 85,62-м жаIащ узыншагъэр хъумэнымкIэ IуэхущIапIэхэм я лэжьыгъэр егъэфIэкIуэным, медицинэ Iуэхутхьэбзэхэм я фIагъыр къэIэтыным КъБР-м и Правительствэр япэ дыдэу елэжьыпхъэу къызэралъытэр.
Абы къыхэкIыу сэ республикэм и Правительствэм и пщэ ислъхьауэ щытащ цIыхухэм къагъэлъэгъуа мыхъумыщIагъэхэр гъэзэкIуэжыным, щыIэ гугъуехьхэр дэгъэкIыным щIэгъэхуэбжьауэ телэжьэну. Хэхауэ къэзгъэлъэгъуэну сыхуейщ «Къэрал социальнэ политикэр гъэзэщIэнымкIэ зэфIэгъэкIыпхъэхэм ятеухуауэ» УФ-м и Президентым къыдигъэкIа Указми а Iуэху дыдэхэр къызэрыщыгъэлъэгъуар. А документыр ди щIыналъэм зэрыщагъэзащIэм си щхьэкIэ зэпымыууэ сыкIэлъоплъ.
Узыншагъэр хъумэнымкIэ IуэхущIапIэхэм я лэжьыгъэр егъэфIэкIуэныр елъытащ а IэнатIэм и зэхэлъыкIэр зэрыхуэфащэкIэ зэхъуэкIынми, медицинэм и лэжьакIуэхэм улахуэр зэрырат щIыкIэр гъэтэмэмынми.
Иджыпсту муниципальнэ щIыналъэхэм узыншагъэр хъумэнымкIэ я IуэхущIапIэхэр зэгуагъэхьэ, зы унафэм щIагъэувэ. Абы хуэгъэзауэ республикэм ис псоми яжесIэну сыхуейщ: цIыхухэм щеIэзэ зы IуэхущIапIи зэхуащIыжынукъым. Мы зэхъуэкIыныгъэр зыхуэунэтIар юридическэ IэнатIэхэм я бжыгъэр гъэмэщIэнырщ. Псалъэм папщIэ, къуажэхэм щыIэ амбулаторэхэр сыт щыгъуи хуэдэу къуажэдэсхэм ятелэжьэнущ, ауэ абыхэм я финанс, хозяйствэ Iуэхухэр район сымаджэщхэм, поликлиникэхэм зэрагъэкIуэнущ, абыхэм я унафэм къуажэхэм щыIэ медицинэ IуэхущIапIэхэр зэрыщIагъэувэм къыхэкIыу. Апхуэдэу медицинэм и лэжьакIуэхэм я бжыгъэми кIэрагъэхунукъым. Лей хъу IэщIагъэлIхэм, псом япэу дохутырхэм, папщIэ дэ «2013 — 2017 гъэхэм Къэбэрдей-Балъкъэр Республикэм узыншагъэр хъумэнымкIэ и IэнатIэм и лэжьакIуэхэм я зэфIэкIым хэгъэхъуэныр» республикэ программэ хэхам тету курс щхьэхуэхэр къызэдгъэпэщынущ. Узыншагъэр хъумэнымкIэ IуэхущIапIэхэр зэрызэгуагъэхьэжым къыхэкIыу IэщIагъэлIхэр, медицинэ Iэмэпсымэхэр, мылъкур нэхъ сэбэп пылъу къагъэсэбэпу щIадзэнущ. Амбулаторэхэм хуаутIыпщ ахъшэм хэхъуэнущ. Апхуэдэу 2013 гъэм, 2014 — 2015 гъэхэм я лъэхъэнэм КъБР-м и республикэ бюджетым медицинэм и лэжьакIуэхэм улахуэу иратын папщIэ щыхухах ахъшэм хагъэхъуащ».
КъБР-м и Iэтащхьэмрэ Правительствэмрэ я пресс-IуэхущIапIэ.
